CELEX: 52018PC0486
Language: hr
Date: 2018-06-21
Title: Prijedlog PROVEDBENE ODLUKE VIJEĆA kojom se Mađarskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 21.6.2018.
            COM(2018) 486 final
            2018/0260(NLE)
            Prijedlog
            PROVEDBENE ODLUKE VIJEĆA
            kojom se Mađarskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može bilo kojoj državi članici odobriti uvođenje posebnih mjera za odstupanje od odredaba te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 13. studenoga 2017. Mađarska je zatražila odobrenje za uvođenje mjere odstupanja od članka 287. Direktive o PDV-u kojom bi porezne obveznike čiji godišnji promet ne prelazi 48 000 EUR oslobodila od plaćanja PDV-a.
            
            
               U skladu s člankom 395. stavkom 2. Direktive o PDV-u Komisija je dopisima od 6. veljače 2018. ostale države članice obavijestila o zahtjevu Mađarske. Dopisom od 7. veljače 2018. Komisija je obavijestila Mađarsku da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji je godišnji promet manji od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. stavkom 12. Direktive o PDV-u Mađarska može izuzeti od plaćanja PDV-a porezne obveznike čiji godišnji promet nije viši od protuvrijednosti 35 000 EUR u nacionalnoj valuti prema deviznom tečaju na dan njezina pristupanja. Mađarska zahtijeva povećanje praga za izuzeće s 35 000 EUR na 48 000 EUR od 1. siječnja 2019. 
            
            
               Prema informacijama koje je dostavila Mađarska, podizanje praga za izuzeće s 35 000 EUR na 48 000 EUR povećalo bi broj malih poduzeća koja bi mogla uživati koristi od smanjenja administrativnog opterećenja i troškova usklađivanja. Usto, s obzirom na to da bi se taj prag uskladio s drugim pragom koji se odnosi na porez na dohodak, mala poduzeća bi imala koristi od potpuno pojednostavnjenih poreznih aranžmana.
            
            
               Imajući u vidu da je gospodarski rast doveo do postupnog povećanja prihoda, Mađarska smatra da je opravdano podići prag za osobno izuzeće. 
            
            
               Porezni obveznici čiji promet ne prelazi taj prag i dalje će se moći prijaviti u registar obveznika PDV-a.
            
            
               Uzimajući u obzir da je Mađarska imala odobrenje da od obveze plaćanja PDV-a izuzima porezne obveznike čiji godišnji promet ne prelazi prag od 35 000 EUR i da je ponovno procijenila situaciju, viši prag čini se prihvatljivim. Stoga se predlaže dopuštanje Mađarskoj da poveća prag izuzeća za mala i srednja poduzeća s 35 000 EUR na 48 000 EUR do 31. prosinca 2021. ili do datuma od kojeg države članice primjenjuju bilo koje nacionalne odredbe koje su dužne donijeti u slučaju donošenja direktive kojom se izmjenjuju članci od 281. do 294. Direktive 2006/112/EZ o posebnoj odredbi za mala poduzeća.
            
            
               •Dosljednost s postojećim odredbama politike u određenom području
            
            
               Slična odstupanja odobrena su drugim državama članicama. Luksemburgu
                  2
                je odobren prag od 30 000 EUR, Poljskoj
                  3
                i Estoniji
                  4
                prag od 40 000 EUR, Italiji
                  5
                prag od 65 000 EUR, Hrvatskoj
                  6
                prag od 45 000 EUR, Latviji
                  7
                prag od 40 000 EUR i Rumunjskoj
                  8
                prag od 88 500 EUR. 
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Kako je najavljeno u akcijskom planu za PDV
                  9
                i Programu rada Komisije za 2017.
                  10
               , nedavno je predstavljen prijedlog Komisije o MSP-ovima
                  11
               .
            
            
               Stoga se predlaže odobrenje za mjeru odstupanja i povećanje praga izuzeća do 31. prosinca 2021. ili do datuma od kojeg države članice primjenjuju bilo koje nacionalne odredbe koje su dužne donijeti u slučaju donošenja direktive kojom se izmjenjuju članci od 281. do 294. Direktive 2006/112/EZ. 
            
            
               •Dosljednost u odnosu na druge politike Unije
            
            
               Mjera je u skladu s ciljevima Unije za malo poduzetništvo, kako je utvrđeno u Komunikaciji Komisije „Počnimo od malih” – „Akt o malom poduzetništvu za Europu”
                  12
               , kojom se države članice poziva da uzmu u obzir posebna obilježja MSP-ova pri izradi zakonodavstva i pojednostavne postojeće regulatorno okruženje.
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
            
            
               S obzirom na ograničeno područje primjene odstupanja posebna je mjera proporcionalna cilju koji se želi postići, to jest pojednostavnjenju za veći broj malih poreznih obveznika i za poreznu upravu.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj se prijedlog temelji na zahtjevu koji je podnijela Mađarska i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Na temelju prijedloga provedbene odluke Vijeća Mađarskoj se odobrava izuzeće od plaćanja PDV-a od 1. siječnja 2019. za porezne obveznike čiji godišnji promet ne prelazi 48 000 EUR. Osobe čiji oporezivi promet ne prelazi prag ne moraju se prijaviti u registar obveznika PDV-a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a niti podnositi prijavu PDV-a. 
               
            
            
               Mađarska tvrdi da utvrđivanje praga u iznosu od 48 000 EUR neće imati bitan utjecaj na prihode od PDV-a. Utjecalo bi na otprilike 32 000 poreznih obveznika, a to je 10 % svih poreznih obveznika. Ako bi se svi porezni obveznici koji imaju pravo na izuzeće odlučili na njegovu primjenu to bi uzrokovalo neznatna smanjenja prihoda PDV-a od 0,52 do 0,65 %.
            
            
               4.UTJECAJ NA PRORAČUN
            
            
               Prijedlog ne utječe na proračun EU-a jer će Mađarska izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
            
         
         
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti.
            
            
               2018/0260 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Mađarskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  13
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 287. stavkom 12. Direktive 2006/112/EZ Mađarska može izuzeti od poreza na dodanu vrijednost (PDV-a) porezne obveznike čiji godišnji promet ne prelazi protuvrijednost od 35 000 EUR u nacionalnoj valuti prema deviznom tečaju na dan njezina pristupanja.
            
            
               (2)Dopisom evidentiranim u Komisiji 13. studenoga 2017. Mađarska je zatražila odobrenje za uvođenje mjere odstupanja od članka 287. stavka 12. Direktive 2006/112/EZ kojom bi se povećao prag izuzeća za mala i srednja poduzeća na 48 000 EUR. Tom bi mjerom ti porezni obveznici bili izuzeti od nekih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
            
            
               (3)Viši prag za posebnu odredbu za mala poduzeća utvrđen člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze povezane s PDV-om za mala poduzeća.
            
            
               (4)U skladu s člankom 395. stavkom 2. Direktive 2006/112/EZ Komisija je dopisima od 6.veljače 2018. ostale države članice obavijestila o zahtjevu Mađarske. Dopisom od 7. veljače 2018. Komisija je obavijestila Mađarsku da ima sve informacije potrebne za razmatranje zahtjeva.
            
            
               (5)Zatraženo odstupanje u skladu je s ciljevima politike iz Komunikacije Komisije „Počnimo od malih” – „Akt o malom poduzetništvu za Europu” od 25. lipnja 2008.
                  14
               
            
            
               (6)S obzirom na to da Mađarska očekuje da će povećani prag dovesti do smanjenja obveza povezanih s PDV-om, a time i administrativnog opterećenja i troškova usklađivanja za mala poduzeća, Mađarskoj bi trebalo odobriti da tu posebnu mjeru primjenjuje u ograničenom razdoblju. Posebna odredba za mala poduzeća nije obvezna pa bi porezni obveznici trebali i dalje imati mogućnost odlučiti se za uobičajene odredbe PDV-a. 
            
            
               (7)Budući da se preispituju odredbe članaka od 281. do 294. Direktive 2006/112/EZ o posebnoj odredbi za mala poduzeća, moguće je da će direktiva o izmjeni tih odredbi stupiti na snagu pa će se tom direktivom utvrditi datum od kojeg će države članice primjenjivati nacionalne odredbe, a prije isteka valjanosti izuzeća 31. prosinca 2021. U tom slučaju ova bi se Odluka trebala prestati primjenjivati.
            
            
               (8)Prema informacijama koje je dostavila Mađarska, povećani će prag imati zanemariv utjecaj na ukupni iznos poreznog prihoda Mađarske prikupljen u fazi konačne potrošnje.
            
            
               (9)Odstupanje ne utječe na vlastita sredstva Unije koja proizlaze iz poreza na dodanu vrijednost jer će Mađarska izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89
                  15
               ,
            
         
         
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 287. točke 12. Direktive 2006/112/EZ Mađarskoj se odobrava izuzeće od plaćanja PDV-a za porezne obveznike čiji godišnji promet ne prelazi protuvrijednost 48 000 EUR u nacionalnoj valuti prema tečaju na dan njezina pristupanja. 
            
            
               Članak 2.
            
            
               Ova se Odluka primjenjuje od 1. siječnja 2019. do ranijeg od sljedeća dva datuma:
            
            
               (a)
                     31. prosinca 2021.;
            
            
               (b)
                     datuma od kojeg države članice primjenjuju bilo koje nacionalne odredbe koje su dužne donijeti u slučaju donošenja direktive kojom se izmjenjuju članci od 281. do 294. Direktive 2006/112/EZ o posebnoj odredbi za mala poduzeća.
            
            
               Članak 3.
            
            
               Ova je Odluka upućena Mađarskoj. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.). 
               
               
                  
                     (3)
                  
                        Provedbena odluka Vijeća (EU) 2016/2090 od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.).
               
               
                  
                     (4)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (5)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (6)
                  
                        Provedbena odluka Vijeća (EU) 2017/1768 od 25. rujna 2017. kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 250, 28.9.2017., str. 71.).
               
               
                  
                     (7)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.).
               
               
                  
                     (8)
                  
                        Provedbena odluka Vijeća (EU) 2017/1855 od 10. listopada 2017. kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 19.).
               
               
                  
                     (9)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka, Bruxelles, 7. travnja 2016., COM(2016) 148 final.
               
               
                  
                     (10)
                  
                        Program rada Komisije za 2017. – Izgradnja Europe koja štiti, osnažuje i brani, Strasbourg, 25.10.2016., COM(2016) 710 final.
               
               
                  
                     (11)
                  
                        Prijedlog direktive Vijeća o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća, 18.1.2018, COM(2018) 21 final.
               
               
                  
                     (12)
                  
                        COM(2008) 394 od 25. lipnja 2008.
               
               
                  
                     (13)
                  
                        SL 347, 11.12.2006., str. 1.
               
               
                  
                     (14)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija „Počnimo od malih” – „Akt o malom poduzetništvu za Europu”, Bruxelles, 25. lipnja 2008., COM(2008) 394 final. 
               
               
                  
                     (15)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).